
Informatīvais ziņojums “Par dalību AIM (Association Internationale de la Mutualité)” ir izstrādāts, pamatojoties uz 2023.gada 22.augusta Ministru kabineta instrukcijas Nr.4 “Instrukcija par budžeta pieprasījumu izstrādāšanas un iesniegšanas pamatprincipiem” 28.3.apakšpunktu, kurā tiek noteikts, ka ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

1. AIM (Association Internationale de la Mutualité)

AIM ir starptautiska (bezpeļņas) apdrošinātāju asociācija, kas apvieno valsts un privātos bezpeļņas apdrošinātājus 26 valstīs. 
AIM mērķis ir veicināt universālu piekļuvi veselības aprūpei, aizstāvēt solidaritāti, demokrātiju un pārstāvēt savu biedru intereses Eiropas Savienības un starptautiskajās institūcijās (piemēram, Eiropas Komisijā, PVO u.c.). Baltijas valstis AIM pārstāv Igaunija (Eesti Tervisekassa) un Lietuva (Valstybinė ligonių kasa), savukārt Latvija AIM pašlaik netiek pārstāvēta. 
Potenciālie ieguvumi no Nacionālā veselības dienesta (turpmāk – Dienests) dalības AIM:
· tieša piekļuve Eiropas Savienības veselības politikas diskusijām - AIM aktīvi sadarbojas ar Eiropas Komisiju, Eiropas Parlamentu, Eiropas Savienības aģentūrām (zāļu cenas, veselības tehnoloģiju novērtējums, digitālā veselība);
· agrīna iesaiste politikas veidošanā, iespēja ietekmēt zāļu cenu regulējumu, HTA (Health Technology Assessment), pārrobežu aprūpi un citus jautājumus, kas tiešā veidā ietekmē Dienesta budžetu un darbu. Tas ir īpaši nozīmīgi nelielai valstij, kuras balsstiesības Eiropas Savienības līmenī citos gadījumos var būt ierobežotas;
· praktiska pieredzes apmaiņa ar līdzīgām institūcijām (AIM biedru vidū ir Igaunijas un Lietuvas veselības apdrošināšanas fondi, citu valstu nacionālie veselības fondi). Dienestam būtu iespēja salīdzināt dažādu valstu finansēšanas modeļus, tarifu sistēmas, digitālos risinājumus, izvairīties no iepriekš pieļautām kļūdām un dalīties ar labās prakses piemēriem, netērējot laiku un resursus risinājumiem, kuri citu valstu pieredzē jau ir rasti. Minētais uzskatāms par būtiskāko ieguvumu.
Starptautiska leģitimitāte un redzamība - dalība AIM nostiprinātu Dienestu kā pilnvērtīgu Eiropas veselības apdrošināšanas politikas dalībnieku, atvieglotu dalību kopīgos projektos, pētījumos un pilotprogrammās. Tas ir svarīgi, ja valsts vēlas stiprināt stratēģisko kapacitāti, ne tikai administratīvo funkciju un ilgtermiņā ir vērsta uz sistēmas modernizāciju.

2. Dalība AIM (Association Internationale de la Mutualité)

Dienestam 2026. gadā jāiesniedz pieteikums dalībai AIM,  lai  2026. gadā kļūtu par AIM biedru. Dalības maksa tiek noteikta individuāli katrai organizācijai.

 
3. Turpmākā rīcība iemaksu nodrošināšanai AIM

Lai nodrošinātu Latvijas dalību AIM arī turpmāk, Ministru kabinetam nepieciešams atļaut VM uzņemties ilgtermiņa saistības 7 159 euro apmērā ik gadu, attiecīgi finansējums iepriekš minētajam pasākumam būtu pārdalāms uz Veselības ministrijas budžeta apakšprogrammu 37.04.00 “Maksājumi starptautiskajās organizācijās”.
Veselības ministrijai 2026. gadā nepieciešams iesniegt Finanšu ministrijai priekšlikumu finansējuma pārdalei 7 159 euro apmērā no budžeta apakšprogrammas 45.01.00 “Veselības aprūpes finansējuma administrēšana un ekonomiskā novērtēšana” uz budžeta apakšprogrammu 37.04.00 “Maksājumi starptautiskajās organizācijās”.
· Veselības ministrijai sagatavot un iesniegt priekšlikumu pārdalei 7 159 euro apmērā 2027. - 2030.gadam ik gadu no budžeta apakšprogrammas 29.01.10.00 "Veselības aprūpes finansējuma administrēšana un ekonomiskā novērtēšana" uz budžeta apakšprogrammu 29.01.97.00 "Nozaru vadība un politikas plānošana" Veselības ministrijas pamatbudžeta bāzes izdevumos.

